b"\n_START_ARTICLE_\nBeriktigelsesbevegelsen\n_START_PARAGRAPH_\nBeriktigelsesbevegelsen (kinesisk: \xe6\x95\xb4\xe9\xa3\x8e\xe8\xbf\x90\xe5\x8a\xa8, Zh\xc3\xa8ngf\xc4\x93ng y\xc3\xb9nd\xc3\xb2ng) var den f\xc3\xb8rste ideologibevegelse igangsatt av Mao Zedong og Kinas kommunistparti (KKP). Den fant sted i de kommunistiskkontrollerte omr\xc3\xa5dene av Kina i \xc3\xa5rene 1942 til 1945. P\xc3\xa5 den tiden var maktsenteret og hovedstaden for de kommunistiske omr\xc3\xa5dene Yan'an i provinsen Shaanxi. Den ble i utgangspunktet presentert som en positiv anledning til folk til \xc3\xa5 la seg rettlede eller beriktige. Den gikk snart over til en kampanje mot intellektuelle som var preget av den over tyve \xc3\xa5r gamle 4. mai-bevegelsen for \xc3\xa5 erstatte kulturen som oppstod under den med den nye kommunistiske kultur. Kampanjen f\xc3\xb8rte til at den kommunistiske ledelse innordnet seg bak Mao, og fikk tydelig markert Partiets opph\xc3\xb8yede maktanspr\xc3\xa5k i befolkningen. Mer enn 10\xc2\xa0000 mennesker ble drept under beriktigelsesprosessen.\n_START_SECTION_\nDet kinesiske kommunistiske partis offisielle tilbakeblikk\n_START_PARAGRAPH_\nIf\xc3\xb8lge Det kinesiske kommunistiske parti var meningen med kampanjen \xc3\xa5 gi de mange tusener av nye partimedlemmer som var tilkommet siden 1937 en grunnleggende forst\xc3\xa5else for marxistisk teori og leninistisk partiorganisering. Et like viktig m\xc3\xa5l var \xc3\xa5 legge bak seg tendensen til blindt \xc3\xa5 legge sovjetiske erfaringer og direktiver til grunn. Mao understreket ar kampanjen var innrettet mot \xc3\xa5 \xc2\xabberiktige misforst\xc3\xa5tte oppfatninger\xc2\xbb, men ikke g\xc3\xa5 ut mot folkene som hadde slike oppfatninger.\n_START_SECTION_\nBakgrunn\n_START_PARAGRAPH_\nI 1930-\xc3\xa5rene hadde ikke Yan'an opplevd krigshandlinger. Dette var det omr\xc3\xa5det Mao n\xc3\xa5dde frem til etter \xc2\xabden lange marsjen\xc2\xbb. Omr\xc3\xa5det var preget av kameraderi uten korrupsjon, noe beriktigelseskampanjen skulle snu om p\xc3\xa5\n_START_SECTION_\nFase I\n_START_PARAGRAPH_\nTiden fra mai 1941 til februar 1942 var en forberedelsestid. Kampanjen begynte 1. februar 1942 med Mao Zedongs tale Korriger arbeidsstilen i partiet . En bok ved navn \xc2\xabDokumenter til beriktigelseskampanjen\xc2\xbb ble sirkulert internt. Der var det med essays som \xc2\xabMot liberalismen\xc2\xbb\xc2\xbb og Liu Shaoqis \xc2\xabHvordan v\xc3\xa6re en god kommunist\xc2\xbb._NEWLINE_I juli og august samme \xc3\xa5r kom kommunistpartier med vedtak om \xc2\xabForskning og analyse\xc2\xbb og \xc2\xabForbedring av partimedlemskapet\xc2\xbb. En ledelsesgruppe for kampanjen ble nedsatt, med Mao som direkt\xc3\xb8r og Wang Jiaxiang stedfortredende direkt\xc3\xb8r. P\xc3\xa5 dette tidspunkt hadde Partiet 800.000 medlemmer, men de st\xc3\xb8rre beslutninger ble gjort av en krets p\xc3\xa5 150 medlemmer.\n_START_SECTION_\nFase III\n_START_PARAGRAPH_\nTredje fase varte fra oktober 1943 til 1944, eller april 1945, avhengig av kildene man legger til grunn. Den er generelt kjent som fasen \xc2\xabOppsummeringen av partiets historie\xc2\xbb phase. H\xc3\xb8yerest\xc3\xa5ende ledere studerte partiets historie for \xc3\xa5 pr\xc3\xb8ve \xc3\xa5 enes om tidligere st\xc3\xb8rre stridssp\xc3\xb8rsm\xc3\xa5l ved \xc3\xa5 innr\xc3\xb8mme \xc2\xabfeil\xc2\xbb. 1943-delen av perioden hadde et element kalt redningskampanjen. Medlemmene nedtegnet sine bekjennelser og innr\xc3\xb8mmelser, og rettet ofte pekefingeren mot andre partimedlemmer for \xc3\xa5 beskytte seg mot andres falske anklager mot dem selv. Det hele ble til en ond sirkel av falske tilst\xc3\xa5elser, beskyldninger og motbeskyldninger som sendte mange uskyldige i d\xc3\xb8den. _NEWLINE_En n\xc3\xb8kkelperson i denne kampanjen var sjefen for det hemmelige politi, Kang Sheng. Wang Ming var et av partimedlemmene som ble plukket ut og avtvunget bekjennelse av \xc2\xabfeil\xc2\xbb. Han ble delvis felt av falske anklager fremf\xc3\xb8rt av hans tidligere venn Bo Gu, som for\xc3\xb8vrig senere ble ford\xc3\xb8mt selv, for \xc3\xa5 ha fulgt en \xc2\xabfeilaktig venstreavvikende linje\xc2\xbb i provinsen Jiangxi. Andre ledende kommunister som Zhang Wentian \xc3\xb8vet ogs\xc3\xa5 selvkritikk. Wang Shiwei ble et velkjent offer.\n_START_SECTION_\nBakgrunn\n_START_PARAGRAPH_\nMed mer forskningsarbeid av b\xc3\xa5de kinesiske og utenlandske historikere er det fremkommet et alternativt bilde av Beriktigelsebevegelsen. Her er blant annet professor Gao Huas arbeid \xc2\xabHow Did The Red Sun Rise: The Cause And Effect Of Zheng feng In Yan'an\xc2\xbb av betydning. Med dette materialet fremst\xc3\xa5r kampanjen mest som et tiltak igangsatt av Mao for \xc3\xa5 sikre hans egen status som \xc3\xb8verste leder og diktator av Det kinesiske kommunistparti.\n_START_SECTION_\nFase I\n_START_PARAGRAPH_\nSelv om Mao hadde grepet makten innen Partiet etter Zunyi-konferansen, var han enda ikke den helt overveldende dominerende lederskikkelse. Selv om han hadde vunnet maktkampen mot Zhang Guotao, var han fremdeles bare \xc3\xa9n av flere i det \xc3\xb8verste lederskikt, sammen med Zhou Enlai, Wang Ming og Zhang Mintian. Videre ble hans bidrag til revolusjonen p\xc3\xa5 landsbygda og hans status som \xc3\xb8verste leder anfektet av andre partiledere som for eksempel Xiang Zhongfa, Zhang Guotao og Li Lisan, og av intellektuelle som Zhou Enlai, Qu Qiubai og de 28 bolsjeviker. Og p\xc3\xa5 samme tid var Mao, i motsetning til Wang Ming, et helt ubeskrevet blad i Komintern._NEWLINE_Etter Zunyi-konferansen ble det dannet en tremanns milit\xc3\xa6r kommandogruppe. Maos vei til makten var brolagt av politiske knep for \xc3\xa5 fravriste den daglige milit\xc3\xa6re kommando fra Zhou og Wang, de to andre i tremannsgruppen. Med st\xc3\xb8tte fra gamle underordnede fra hans tid i Jiangxi, som for eksempel Lin Biao og Peng Dehuai, lyktes Mao i dette. Wang hadde tilbragt mange \xc3\xa5r som student utenlands og ikke hadde noen maktbase i det milit\xc3\xa6re. Zhou hadde store helseplager fra tiden under \xc2\xabden lange marsjen\xc2\xbb og hadde ikke krefter til \xc3\xa5 f\xc3\xb8re milit\xc3\xa6r kommando noe lenger. _NEWLINE_Vider evar Partiets dav\xc3\xa6rende generalsekret\xc3\xa6r Zhang Mintian en heller intellektuell type som verken fremstod som noen ildfull revolusjon\xc3\xa6r eller hadde s\xc3\xa6rlige maktambisjoner. Mao utnyttet Zhangs beskjedenhet og overtok skritt for skritt den daglige ledelse av partiledelsen. Da \xc2\xabden lange marsjen\xc2\xbb var over var det allerede mange som i noen grad betraktet Mao som den \xc3\xb8verste leder. Det hjalp ogs\xc3\xa5 at den potensielle rival Liu Shaoqi, som stod sterkt blant kommunistene i det nordlige Kina, inntok standpunkter som styrket Maos versjon og oppfatning av tidligere politiske tildragelser internt i Partiet.  Mao fant dermed samtidig en p\xc3\xa5litelig forbundsfelle for fremtiden._NEWLINE_Senere i perioden benyttet Mao sine ferdigheter til \xc3\xa5 man\xc3\xb8vrere slik at han fikk konsolidert sin maktbase og gradvis bryte ned samholdet mellom hans motstandere,  Zhang Guotao og medlemmer av de 28 bolsjeviker. Under det kinesiske kommunistpartis sjette nasjonalkongress sitt sjette plenarm\xc3\xb8te, i 1938, ble Maos status som \xc3\xb8verste leder b\xc3\xa5de for partiet og de v\xc3\xa6pnede styrker i noen grad stadfestet. For \xc3\xa5 ytterligere styrke sin makt foretok Mao en rekke omorganiseringer av Partiet og av enkeltpersoners oppgaver, slik at det ble vanskeligere for de 28 bolsjeviker og for Wang Ming, som da nettopp var kommet tilbake fra Moskva. Med st\xc3\xb8tte fra Liu og fra hans krets, blant annet folk som  Peng Zhen og Bo Yibo, vant Mao igjen i maktkampene ved hjelp av knep og ved \xc3\xa5 f\xc3\xa5 brutt opp Wangs  allianse med Zhou og andre veteraner i partiledelsen. I 1941 vant Mao en overveldende seier over sin erkerival Wang under et forlengelsesm\xc3\xb8te i Politbyr\xc3\xa5et.\n_START_SECTION_\nFase II\n_START_PARAGRAPH_\nBeriktigelsesbevegelsen ble offisielt lansert i 1942. Siden det kinesiske kommunistpartis sjette nasjonalkongress sitt fjerde plenarm\xc3\xb8te hadde de 28 bolsjeviker begynt med \xc3\xa5 innta ledende stillinger i Partiet med st\xc3\xb8tte fra Komintern. Mao innf\xc3\xb8rte egne distinksjoner for \xc3\xa5 karakterisere sine potensielle konkurrenter. De var f\xc3\xb8rst \xc2\xabkamerater som kjempet for gale saker\xc2\xbb. Dermed plasserte han seg  selv utenfor og ovenfor, og kunne plassere de andre i hver sine b\xc3\xa5ser. _NEWLINE_\xc3\x89n gruppe ble kalt \xc2\xabdogmatikerne\xc2\xbb. Det var folk som Wang Ming og de 29 bolsjeviker. De hadde studert utenlands og blitt for ukritiske overfor de utenlandske tolkningsmodeller. Den andre gruppen ble kalt \xc2\xabempirisistene\xc2\xbb, og i denne b\xc3\xa5sen satte Mao partifolk som Zhou Enlai, Ren Bishi, Peng Dehuai, Chen Yi, Li Weihan, Dengfa og andre som st\xc3\xb8ttet Wang Ming. Mao tvang dem til \xc3\xa5 kritisere seg selv og andre i egne kampsesjoner. De m\xc3\xa5tte alle skrive bekjennelser der de bad om unnskyldning for sine feilgrep. Dette materialet ble da ammunisjon som Mao kunne benytte seg av senere, etter behov, mot sine gamle partikamerater. _NEWLINE_Mao hade lite til overs for den importerte sovjet-ortodokse marxisme og leninisme, og ville erstatte den med sin egen pragmatisme. Han anklaget dem som foretrakk marxismen-leninismen i dens klassiske form for \xc3\xa5 v\xc3\xa6re dogmatiske, og hevdet at de skadet den kinesiske revolusjon. _NEWLINE_Mao opprettet \xc2\xabDen sentrale almene studiekomite\xc2\xbb for \xc3\xa5 lede kampanjen, og den bestod av hans n\xc3\xa6re allierte Kang Sheng og Li Fuchun, Peng Zhen og Gao Gang. Senere tilkom Liu Shaoqi. Denne midlertidige strukturen tilsidesatte b\xc3\xa5de politbyr\xc3\xa5 og partisekret\xc3\xa6riat og overtok den daglige partiledelse. Slik ble den en av de mektigste grupperinger innen kommunistpartiet. Gruppen gjorde det mulig for Mao \xc3\xa5 ut\xc3\xb8ve sitt lederskap fullstendig autorit\xc3\xa6rt, uten de hindre som valg og valgperioder innebar. Videre ble Partiets vanlige kollektive beslutningsprosesser en saga blott, og Mao omgjorde Yan'an til sitt eget imperium. Slik fant Mao-diktaturet sin varige fasong.\n_START_SECTION_\nFase III\n_START_PARAGRAPH_\nSom kampanjen framskred i det h\xc3\xb8yere partilederskap, var propaganda- og kulturarbeidet ledet av Zhang Mintian, Bo Gu og deres \xc2\xabdogmatiske\xc2\xbb leir. Mao sendte sin favoritt Lu Dingyi \xe9\x99\x86\xe5\xae\x9a\xe4\xb8\x80 for \xc3\xa5 gjennomf\xc3\xb8re beriktigelsene, og han oppfordret stabsfolk til \xc3\xa5 kritisere byr\xc3\xa5kratiet og hierarkiet i Partiet. Dette var for \xc3\xa5 lokke folk fremp\xc3\xa5 for \xc3\xa5 f\xc3\xa5 blottlagt hvem som var misforn\xc3\xb8yde med partistyret. _NEWLINE_Noen partimedlemmer antok at Mao var mottakelig for kritikk, og gav utl\xc3\xb8p for sitt sinne over det hierarki og den forskjellsbehandling som preget Yan'an.  Den mest ber\xc3\xb8mte kritikk ble rettet av Wang Shiwei, en fri \xc3\xa5nd som gikk inn for demokrati og vitenskap. Hans essay avdekket og ford\xc3\xb8mte Yan'an-hierarkiets og byr\xc3\xa5kratiets sanne ansikt, noe som irriterte Mao over all m\xc3\xa5te. Wang ble gikk merkelappen trotskist og ble arrestert av Det sentrale sosialdepartement, som var en tro kopi av Sovjetunionens OGPU. Wang ble henrettet i 1947. _NEWLINE_Under Peng Zhens ledelse begynte Den sentrale partiskole \xc3\xa5 applisere beriktighetskampanjen innen sin egen studentmasse. Store mengder partimedlemmer ble tvunget stil \xc3\xa5 skrive essays med bekjennelser og selvkritikk. Folk m\xc3\xa5tte imed jevnlig rapportering gj\xc3\xb8re rede for sine taler og sine daglige gj\xc3\xb8rem\xc3\xa5l. Dette ble kjent som frelsesstadiet. Dette stadiet var preget av en forsterket anti-trotskist-kampanje og av mistro mot nykommere fra omr\xc3\xa5der styrt av Guomindang. Det sentrale sosialdepartement grep kontrollen over kampanjen og jekket den opp til en masseforf\xc3\xb8lgelseskampanje i 1943._NEWLINE_Kang Sheng, Peng Zhen og Li Kenong lot ingen anledning g\xc3\xa5 fra seg til \xc3\xa5 demonstrere sin makt i det som n\xc3\xa5 var blitt en ren heksejakt. Tusener av s\xc3\xa6rlig ferskere vanlige partimedlemmer som kom fra omr\xc3\xa5der styrt av Guomindang ble utrenset, varetektsfengslet, ford\xc3\xb8mt fra tid til annen, utsatt for fysisk eller psykisk tortur, eller genettet. Mange av dem fikk merkelappen \xc2\xabguomindangspioner\xc2\xbb eller \xc2\xabantipartiaktivister\xc2\xbb. Ogs\xc3\xa5 deres familie og slekt  ble utsatt for krenkelser. Den eneste m\xc3\xa5ten de kunne unnslippe slik vedvarende forf\xc3\xb8lgelse var \xc3\xa5 tilst\xc3\xa5 forbrytelser som de aldri hadde beg\xc3\xa5tt, og deretter angi andre."